CELEX: 62016TN0838
Language: el
Date: 2016-11-30 00:00:00
Title: Υπόθεση T-838/16: Αγωγή της 30ής Νοεμβρίου 2016 — BP κατά FRA

6.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 38/38
            
         Αγωγή της 30ής Νοεμβρίου 2016 — BP κατά FRA
   (Υπόθεση T-838/16)
   (2017/C 038/51)
   Γλώσσα διαδικασίας: η αγγλική
   
      Διάδικοι
   
   
      Ενάγων/Ενάγουσα: BP (Βιέννη, Αυστρία) (εκπρόσωπος: E. Lazar, δικηγόρος)
   
      Εναγόμενος: Οργανισμός Θεμελιωδών Δικαιωμάτων της Ευρωπαϊκής Ένωσης (FRA)
   
      Αιτήματα
   
   Ο ενάγων/Η ενάγουσα ζητεί από το Γενικό Δικαστήριο:
   
               —
            
            
               να υποχρεώσει τον εναγόμενο να αποκαταστήσει την περιουσιακή και μη περιουσιακή ζημία που υπέστη από την εκ μέρους του πλημμελή διαχείριση των προσωπικών του/της δεδομένων και της διαρροής αυτών, καθώς και από διάφορες άλλες παρατυπίες στο πλαίσιο της διαχειρίσεως, από τον εναγόμενο, των αιτήσεών του/της για πρόσβαση σε έγγραφα βάσει του κανονισμού 1049/2001 και των αιτήσεών του/της παροχής πληροφοριών βάσει του άρθρου 13 του κανονισμού 45/2001·
            
         
               —
            
            
               να υποχρεώσει τον εναγόμενο να αποκαταστήσει την περιουσιακή και μη περιουσιακή ζημία που υπέστη από παραβάσεις διαφόρων κανόνων που έχουν ως αντικείμενο την απονομή δικαιωμάτων σε ιδιώτες·
            
         
               —
            
            
               να υποχρεώσει τον εναγόμενο να αποκαταστήσει την περιουσιακή και μη περιουσιακή ζημία που υπέστη από τις παράνομες πράξεις του στο πλαίσιο της εκτελέσεως της αποφάσεως στην υπόθεση T-658/13 P·
            
         
               —
            
            
               να υποχρεώσει τον εναγόμενο να ικανοποιήσει την ηθική βλάβη που υπέστη·
            
         
               —
            
            
               να υποχρεώσει τον εναγόμενο να αποκαταστήσει την υλική ζημία που υπέστη·
            
         
               —
            
            
               να υποχρεώσει τον εναγόμενο να του/της αποδώσει τα νομικά έξοδα στα οποία υποβλήθηκε κατά την προ της ασκήσεως της αγωγής διαδικασία·
            
         
               —
            
            
               να υποχρεώσει τον εναγόμενο να καταβάλει τόκους επί του ποσού που θα επιδικασθεί τελικώς·
            
         
               —
            
            
               να καταδικάσει τον εναγόμενο στο σύνολο των εξόδων, ακόμη και σε περίπτωση απορρίψεως της αγωγής.
            
         
      Λόγοι και κύρια επιχειρήματα
   
   Προς στήριξη της αγωγής του/της, ο ενάγων/η ενάγουσα προβάλλει δύο λόγους.
   
               1.
            
            
               Ο πρώτος λόγος αντλείται από παραβάσεις κανόνων που έχουν ως αντικείμενο την απονομή δικαιωμάτων σε ιδιώτες, μεταξύ άλλων, παράβαση των κανόνων περί προστασίας των προσωπικών δεδομένων του άρθρου 4, παράγραφος 1, στοιχείο β', του κανονισμού 1049/2001, σε συνδυασμό με το άρθρο 4, παράγραφος 4, του ιδίου κανονισμού και με τις εκτελεστικές του διατάξεις, παράβαση του άρθρου 8 της Ευρωπαϊκής Συμβάσεως των Δικαιωμάτων του Ανθρώπου (ΕΣΔΑ), παράβαση των κανόνων περί προστασίας των προσωπικών δεδομένων που περιέχονται σε διάφορα άρθρα του κανονισμού 45/2001 και σε εκτελεστικές του διατάξεις και παράβαση του καθήκοντος μέριμνας.
            
         
               2.
            
            
               Ο δεύτερος λόγος αντλείται από παράβαση της υποχρεώσεως εμπιστευτικότητας η οποία οδήγησε σε διαρροή των προσωπικών δεδομένων του ενάγοντος/της ενάγουσας σε τρίτους και στον Τύπο, από κατάχρηση εξουσίας και από σοβαρή και πρόδηλη έλλειψη της δέουσας επιμέλειας και μέριμνας κατά την επεξεργασία των προσωπικών δεδομένων του/της.